paragraph_text: Kenan Evren osuđen je u lipnju 2014. na doživotni zatvor zajedno s nekadašnjim zapovjednikom Turskog ratnog zrakoplovstva generalom Tahsinom Şahinkayom. Kao jedini živući članovi tadašnjeg Vijeća za nacionalnu sigurnost (MGK), koje je vodilo državu nakon državnog udara 1980., na teret su im bile stavljene optužbe za nasilno raspuštanje Parlamenta, ukidanje Ustava i rušenje demokratskog poretka države. Obojici je sud oduzeo generalske činove te su degradirani u čin vojnika.